
CONFERT-NE  OMNI  INTESTINORUM  EXULCERATIONI  DEBILITANS, 
EMOLLIENS  ET  ANT1PHL0GISTICA  MEDICATIO? 


I. 

Quum  in  omnibus  curandis  morbis  eorum  naturam  cognoscere  va- 
rietatesque discernere  necesse  sit,  tum  praecipue  in  intestinorum  exul- 
ceratione quam  investigare  et  omnimodo  considerare  in  animo  habeo, 
Horumce  igitur  ulcerum  descriptio,  id  est , species  variae , causae, 
signa,  exitus  , laesiones  pathologicae  , diagnosis  prognosisque,  curatio 
demum  , argumenti  propositi  solutionem  antecedere  nec  non  praepa- 
rare debet. 

II. 

Numerosae  diversaeque  admodum  sunt  intestinorum  exulcerationes. 
Eae  singulas  membranas  quibus  digestivi  canalis  parietes  componun- 
tur, totamque  ipsorum  parietum  densitatem  afficere  valent  ; plerum- 
que vero  a mucosa  incipiunt.  Quamobrem  de  illis  praecipue  tractare 
necessarium  mihi  videtur. 

III. 

In  septem  sectiones  dividemus  omnes  membranae  mucosae  exulce- 
rationes. Prima  sectio  folliculorum  mucosorum  seu  Pejeri  glandula- 
rum exulcerationem  acutam  complectetur  ; secunda  earumdem  glan- 
dularum ulcera  chronica  seu  tuberculosa ; in  tertia , membranae 
mucosae  inhaerentia  tubercula  considerabimus;  quarta  exulcerationem 
a remollita  membrana  mucosa  et  excoriata  includet ; quinta  ulcera 
gangraenosa  , eorumque  varias  causas;  sexta,  eversionem  totam  mem- 
branae supra  dictae  ; septima  demum  cancrosas  exulcerationes  trac- 


tabit.  Illos  igitur  omnes  morbos  vicissim  explanandos,  pro  viribus 
nostris,  suscipiemus,  et  eorum  diversitatem  curationemque  variam 
ostendere  conati,  propositum  nobis  argumentum  negatione  solven- 
dum confirmabimus. 

IV. 

Prima  sectio.  Peyeri  nomine  improprie  dictarum  glandularum 
exulcerationes  acutae  inflammationem  in  bis  folliculis  sedentem  con- 
sequuntur. Idcirco  inflammatio  illa  iti  hac  nostra  dissertatione  expo- 
nenda est.  Ab  aliquot  tantummodo  annis  medicorum  attentionem 
investigationesque  morbus  iste  excitavit.  Ex  Peyeri  tamen  , Morgagni, 
Lieutaud } Lecat } R cederer  i et  TVagleri.  scriptis  quamdam  de  hoc 
morbo  glanduloso  suspicionem  habuisse  medicos  illos  clarissimos 
patet.  Recentiores  autem  clinica  observatione  pathologieaque  anatonae 
nixi,  phlegmasiam  , de  qua  sermo  est,  apprime  nuper  descripsere. 
Jam  anno  1806,  in  hospitio  Deo  Sacrato,  DD.  prof.  Recamier  et 
Breschet  epidemicam  enteritidem  observaverant , in  qua  pustulosa 
totius  canalis  intestinalis  inflammatio,  incisis  cadaveribus  permultis, 
inventa  fuerat.  (V.  Arehives  de  medecine , 1824.  ) Anno  1811  , 
DD.  Petit  et  Serres  morbum  quemdam  pro  novo  habitum  , et  febris 
entero-mesentericcv  nomine  designatum,  curate  observaverunt  descrip- 
seruntque,  in  quo  repertae  quoque  fuere  conoides  rubraeque  pustulae, 
catervatim  condensata;  , in  regione  ileo-coocali  numerosiores , apice 
depressae,  et  similem  glandularum  mesentericarum  tumorem  comi- 
tantes. Tandem  DD.  Ouvrard } B retonneau  et  Billard  novam  huic 
pathologice  intestinorum  parti  lucem  attulerunt  , investigationibus  se- 
dulis , crebrisque  cadaverum  sectionibus  freti. 

Peyeranarum  inflammatio  glandularum  viros  plerumque  juvenes, 
pravis  utentes  alimentis,  inclementiaeque  coeli  obnoxios , aut  aliqua 
causa  debilitatos  aggreditur.  Per  tempestates  frigidas  humidasque  in- 
saevire  solet. 

Sequentibus  indiciis  stipatur  morbus  de  quo  sermo  est.  Saepiuq  de- 
bilitate insolita,  ciborum  fastidio,  universo  angore  , febricula  ineam- 

posita,  et  fere  se  i per  crebro  alvi  fluxu  anteceditur.  Si  quod  violentum 
medicamentum,  sive  purgans,  sive  vomitum  ciens,  administratum 
fuerit,  aut  aeger  nimis  cibo  potuive  indulserit,  acceleratur,  aggravatur- 
que  insigniter  morbus. 

Ingravescente  jam  inflammatione,  vultus  languorem  maeroremque 
prae  se  fert  , oculi  hebetati  cernuntur,  color  pallidus  lividusque,  circa 
labia  naresque  praesertim;  decubitus  resupinus,  cujuscumque  motus 
fuga,  aspera  siccaque  cutis,  torpor  necnon  inertia  intellectus;  res- 
ponsiones lentae,  sed  compositae  congruentesque ; febris  nulla  aut  ob- 
scura per  magnam  diei  pariem  , sero  autem  et  nocte  magis  perspicua; 
exacerbationes  gradatim  revertentes  sine  horripilatione  aut  subito  ca- 
loris accremento , sed  scleroticae  suffusione  sanguinea  et  plerumque 
levi  fugacique  delirio  stipatae;  sitis  ingens,  dentes  aridi,  lingua  cine- 
racea litura  induta;  dejectiones  alvi  plus  minusve  copiosae  crebrceque, 
non  adeo  tamen  ut  illis  omnino  tribuenda  sit  universa  virium  prostra- 
tio ; abdomen  molle , nullo  modo  inflatum,  parum  aut  minime  do- 
lens ; sed  compresso  vehementer  ventre,  in  inferiore  et  dextra  praesertim 
parte  , iliacum  inter  os  atque  umbilicum , sensus  doloris  subito  ortus 
et  querelis  aegri  denunciatus , necnon  perspicue  patens  spasmodica 
labiorum  nariumque  retractione  et  angoris  nota  in  vultu  praeter  volun- 
tatem impressi. 

In  summo  morbi  gradu,  languor  moerorque  graviores  apparent,  facies 
hebetior  et  magis  arida,  violaceae  lividaeque  malae , oculi  reconditi  , 
cavi,  sanguine  suffusi,  somnolentia  deliriumque  continuum,  responsa 
tardiora,  quanquam  hactenus  congruentia,  cutis  sicca,  aspera,  in- 
terdum petechiis  operta,  tendinum  crebrae  exsaltationes,  febris  jugis, 
exacerbata  sero  nocteque  juxta  cum  caeteris  symptomatibus , pulsus 
frequens,  debilis,  facilis  depressu,  dentes  aridi,  paululum  fuliginosi, 
lingua  induta  litu  subtusco,  superficiali  et  quasi  pulverulento,  rarius 
crusta  nigra  crassaque,  sitis  ardens,  abdomen  magis  tactu  dolens, 
dolor  quandoque  etiam  imam  solummodo  dextramque  ventris  partem 
occupans  sine  inflatione , aut  ampliorem  locum  tenens  cum  intumes- 
centia, dejectiones  serosae,  fetidae,  plurumque  frequentes,  aliquando 

rariores,  urinae  paucae , gangraenosa  excoriationum  sive  fortuitarum, 
sive  epispasticis  productarum  propeusio. 

Pro  vario  morbi  exitu } varia  quoque  observantur  pboenomena.  Si 
faustus  ille  est,  symptomatum  omnium  notabilis  imminutio,  oculi 
faciesque  tota  acriores,  responsa  promptiora  fiunt , delirium  febrisque 
solummodo  per  noctem  durant , mox  omnino  evanescunt ; abdominis 
dolor  decrescit  celeriter,  dejectiones  rariores  ad  naturalem  statum 
accedunt,  ciborum  appetitio  mature  redit.  Haec  omnia  tandem  cum 
duabus  humorum  ejectionibus  quasi  criticis  coeunt,  quarum  prior  in 
urinis  copiosis  cum  sedimento  cinereo  pulverulentoque  , posterior 
autem  in  halituosa  madidaque  etiam  aliquando  cuti,  quae  antea  sicca 
visa  fuerat , cernitur. 

Si  infelix  exitus  est, crescunt  semper  atque  aggravantur  symptomata 
supra  indicata.  Deturpatur  vultus,  functiones  cerebrales  laborant; 
obmutescit  interrogatus  aeger;  oculi  hebetes,  marcidi,  immobiles,  in 
sublime  vertuntur;  lingua  tremula  ex  ore  semper  semi-aperto  fetide- 
que  redolente  exire  nequit;  calor  extrema  membra  relinquit;  fatiscit 
nec  jam  premente  manu  dolet  abdomen  ; cutis  lividis  violaceisque 
maculis  distinguitur.  Si  cui  applicata  fuerint  parti  epispastica,  gan- 
graena ibi  apparet;  pulsus  frequens,  debilis  vermicularisque  fit,  spi- 
ritus difficulter  trahitur,  morsque  aegrum  tollit. 

Inspectio  cadaverum.  Citissime  putrefactio  corpora  invadere  solet. 
Cerebrum  frequenter  sanguine  permulto  impletum  est,  ejusque  vasa 
distenta  videntur;  organa  in  pectore  sita  , aut  sana  omnino,  aut  mor- 
bis variis  affecta  reperiuntur.  In  abdomine  vero  inflammationis  glan- 
dularum intestinalium  vestigia  apparent.  Circa  mediam  inferioremque 
praesertim  ilei  partem  extrinsecus  cernuntur  maculae  ovatae,  vinoso 
colore  tinctae , convexum  intestini  limbum  occupantes,  magnitudine 
et  numero  crescentes  usque  ad  coecum,  raro  longius  pergentes.  Pal- 
patum in  eo  loco  intestinum  crassius  videtur  quam  in  caeteris  partibus. 
Si  aperitur  incisione  canalis  digestivus , in  ipso  loco  maculis  supra 
dictis  distincto  inveniuntur  areae  ellipticae  , plane  circumscriptae,  cras- 
sae eminentesque  eo  magis , quo  propius  ad  ileo-coecalem  valvulam 

accedunt.  Ibi  unius  vel  duorum  pollicum  longitudinem  aliquando 
arcae  illae  adaequant,  et  ita  confertae  sunt,  ut,  in  quibusdam  casibus, 
fere  totam  intestini  cavitatem  obstruant.  Nullum  valvularum  conni- 
ventium  reperitur  vestigium,  quarum  sedem  tenere  videntur  istae  areae, 
tumque  manifeste  patet  maculas  vinosas  in  supeificie  intestinorum 
serosa  apparentes  nihil  aliud  esse  quam  ipsas  eminentes  areas  translu- 
cente  membrana  externa  visas.  Praeterea  sunt  quoque  circumcirca  pus- 
tulae discretae  separataeque , plus  minusve  numerosae,  quae  passim  dis- 
perguntur in  interna  intestinorum  superficie.  Si  attente  perspiciantur 
hae  pustulae,  ipsis  folliculis  mucosis  formatae  videntur  , qui  inflamma- 
tione tumefacti  et  obstructi  sunt.  Idem  de  areis  dicendum  quae  agglo- 
meratis atque  confusis  pustulis  conflantur;  eodem  simul  morbo,  quo 
membrana  intestinorum  mucosa,  glandulae  mesentericaelaborant;  illae 
enim  eo  magis  rubrae,  duratae  et  amplae  reperiuntnr,  qud  major  in 
intestino  ipso  perturbatio;  aliquando  nucis  magnitudinem  adaequant, 
earumque  textus  , sanguine  perfusus  , renis  duritiem  necnon  colorem 
imitatur. 

Quod  si  gravior  fuerit  morbus,  ulceratio  inflammationem  glandu- 
larum consequitur.  Antequam  vero  de  istis  exulcerationibus  loqua- 
mur, breviter  repetamus,  dilucidandae  rei  causa,  quidquid  supra  de 
inflammatione  glandularum  diximus,  necesse  est. 

Tres  gradus  in  inflammatione  folliculorum  mucosae  membranae  in- 
testinalis sunt:  i.°  Tumor  ruborque  glandulae  cum  aureola  inflam- 
matoria in  ejus  basi.  Tumores  adhuc  discreti  sunt.  2. "Crescit  tumor, 
furunculo  similis  ; dilatatur  basis  ejus  , albumque  punctum  in  apice 
apparet,  qui  saepissime  depressus  est,  et  solummodd macula  cineracea, 
ori  glandulae  respondente,  coloratus.  5."  Frogrediente  inflammatione, 
dilatantur  magis  tumorum  bases , confundunturque  mox  , extumes- 
cente notabilem  in  modum  membrana  mucosa  ; tum  scinditur  apex, 
exeunteque  quodam  quasi  furunculi  ventriculo  , in  eadem  sede  repe- 
ritur exulceratio  cujus  limbi  sanguinem  stillant;  imumque  fundum 
sanguinis  globo  impletur.  Tunc  etenim  eruptio  videtur  confluere.  In- 
veniri quoque  solet  in  regione  ileo-coecali  humor  cineraceus  , saniosus 

atque  floccis  subalbidis  permixtus,  quem,  glandulis  ulceratis,  secre- 
tum retinet  valvula  Bauhiniana.  Quum  verd  pustula*,  naturaliter 
numerosiores  amplioresque  sint  in  regione  ileo-ccecali , earum  con- 
fluentes bases  membranam  mucosam  densiorem  in  eo  loco  et  inflam- 
mationis participem  efficiunt.  In  caeteris  autem  intestinorum  portibus 
pustulae  rariores  reperiuntur,  quanquam  has  quoque  partes  non  inso- 
lenter occupant,  sed  , ut  diximus,  in  regione  ileo-coecafi , circa  Bauhi- 
nianam  valvulam  , potissimum  sedent. 

His  praemissis,  ulcera  folliculorum  mucosae  membranae  intestinalis 
tres  pariter  gradus  praebere  debent  : i.*  Exeunte  modd  furunculosi 
tumoris  ventriculo,  sanguinolenta  videtur  sedes  ejus.  Ulceris  limbi  le- 
viter discissi,  rubri  et  inaequabiles  sunt;  fundum  verb  sanguinis  globo 
impletum.  2°.  Aliquanto  post  flocci  purulenti  exitum , suppurat  ulcus, 
et  saniosum  piae  se  fert  aspectum.  3.°  Tandem  ulceratio,  tumore  ipso 
eroso , plus  minusve  ampla  apparet  , et  musculosa  membrand  termi- 
natur, Ulceris  limbi,  densi  rubrique,  directo  caesi  cernuntur,  sicut 
ulcera  venerea  ; et  membrana  mucosa  circum  tumefacta  est.  Interdum 
confluunt  exulcerationes  , amplamque  superficiem  deletam  praebent. 
In  hoc  denique  morbi  gradu  , mesentericae  glandulae  , sympathico  fere 
semper  morbo  affectae,  exulcerantur  quoque,  et  intus  materiam 
modo  quamdam  obscuram  fuscamque  exhibent,  in  qua  nullum  agno- 
scitur organisationis  vestigium,  mod5  viscidum  albicantemquc  liquo- 
rem",'in  externo  quasi  cortice  inclusum.  Ccecum  colonque  ipsum 
ulceribus  simul  laborare  possunt , siquidem  in  illis  intestinis  inventa 
fuerit  quoque  folliculorum  mucosorum  inflammatio  , ut  ex  observatis 
D.  Prost  constat. 

De  diagnosi  et  prognosi  pauca  dicam.  Expositis  enim  supra  morbi 
symptomatibus  periodisque  , vidimus  jam  phaenomena  quaedam  gra- 
vissima , sensibusque  obnoxia  , inflammationem  ulcerationemque  fol- 
liculorum semper  comitari  , sic,  verbi  gratia,  faciei  aspectum  pecu- 
liarem, dolorem  in  regione  ileo-coecali  premente  manu  detectum, 
delirium  fugax  , alvi  dejectiones  crebras  et  persaepe  foetidas,  rapidam. 

extenuationem  , etc.,  quae  omnia  , attente  perpensa  , diagnosi  admo- 
dum conferre  queunt. 

Ad  curationem  tandem  morbi  devenimus,  quae  recentioribus  scripto- 
ribus amplam  disputandi  materiam  praebuit.  Nam  alii  in  sola  irrita- 
tione constantem  morbum  existimantes, antiphlogistica  sola  suaserunt. 
Alii  contra  debilitatem  maximam  aegrorum  considerantes  , adynami- 
caque  phocnomena  perpendentes  , observationibus  denique  permultis 
freti , tonica  et  excitantia  potiora  habenda  judicavere.  Opiniones  tam 
oppositas  conciliare  difficile  sane  est.  Si  autem  morbi,  de  quo  agitur, 
naturam  progressionemque  pensitamus  ; si  attentionem  nostram  ad 
symptomata  praecipua,  quae  diversa  admodum  sunt  pro  aetate,  causis 
efficientibus  , periodis  exituque  hujusce  affectus  admovemus  in 
primo  gradu  inflammatoria  solum  videbimus  phaenomena,  acutam  fe- 
brem , sitim,  dolorem  premente  manu  in  abdomine  detectum,  viribus 
nondum  exhaustis ; in  secundo  contra  tertioque,  adynamica  atacta- 
que  symptomata  clarius  patebunt , languor  universus,  facies  hebetata, 
somnolentia  deliriumque,  pulsus  debilis,  dentes  fuliginosi,  dejectio- 
nes foetidae,  gangraenosa  vel  levissimarum  excoriationum  propensio; 
omnia  ista  exulcerationem  intestinorum  indicabunt , tonicaque  et  exci- 
tantia requirent.  Quodquidem  evidentius  tribus  observationibus  se- 
quentibus ex  libro  DD.  Petit  ct  Srrres  expromptis  manifestabitur. 

Adolescens  quidam,  duodeviginti  annos  natus,  in  nosocomium 
Deo  sacratum  receptus  fuit,  quinto  die  ab  invasione  febris  entero- 
mesentericae  ; abdomen  valde  dolebat;  malae  coloratae  erant,  lingua 
subflava  siccari  incipiebat.  Sanguis  e vena  emittitur;  postridie  adyna- 
mia  manifestior,  delirium  sero  apparuit,  pulsus  debilis,  prostratio 
virium  ingens.  Secunda  sanguinis  emissio  somnolentiam  , delirium 
debilitatemque  auxit.  Tertia  tandem  sequenti  die  vires  omnino  fregit, 
jnorsque  post  duos  dies  supervenit. 

Inciso  cadavere,  diagnosis  confirmata  fuit.  Areae  amplissimae  proptej: 
jccecum  erant.  Complusculae  lineis  rubris  necnon  inflammatoriis  dis- 

tinguebantur  , sed  absque  ulceratione.  Mesentericae  glandulae  inflatae 
ct  cineraceae  videbantur,  adversus  locum  arcis  respondentem. 

Adolescens  alter,  sexdecim  annos  natus,  aliquot  abhinc  mensibus, 
„ alvum  laxam  habebat.  In  medio  Septembri  mense,  ciborum  appetitio 
viresque  subito  defuerunt.  Redeunte  alvi  profluvio  , septem  vel  octo 
liquidae  dejectiones  intra  diem  observabantur;  calor  levis,  post  ali- 
quantum horripilationis;  postridie  dolor  obtusus  in  abdomine,  ad 
iliacam  regionem  dextram  vehementior.  Quae  quidem  ad  nonum  usque 
octobris  diem  pcrstarunt.  Tunc  arida  cutis,  facies  decolor,  labia  na- 
resque aspectu  pulverulento , sicci  dentes,  lingua  fusca,  sitis  ardens, 
abdomen  inflatum  tensumque,  summo  dolore  in  iliactt  regione  affec- 
tum. Premente  vel  levissime  manu,  spasmodici  labiorum  motus  appa- 
rebant. Urinae  rarissimae,  oculi  sanguine  suffusi,  somnolentia  levis 
sine  delirio,  spiritus  creber,  pulsus  parum  frequens  parumque  plenus, 
maxima  debilitas.  ( Applicata  serd  fuerunt  emplastrum  vesicatorium 
dextro  femori,  sexque  podici  hirudines. ) Postridie,  minus  inflatum 
tensumque  abdomen  ; minor  premente  manu  dolor,  quanquam  occu- 
pans adhuc  regionem  iliacam,  oriebatur.  Tres  alvi  dejectiones,  urinae 
copiosae  et  sedimentosae.  (Ptisana  de  floribus  tiliae  edulcorata  } jula- 
pium  antispasmodicum  , extracti  cinchonae  drachma  una,  quatuor- 
que  hirudines  ad  anum  , praescripta. 

Sequente  die,  idem  status.  (Emplastrum  vesicatorium  ad  femur 
sinistrum  applicatum.  ) 

Duodecimo  octobris  die  , abdomen  minus  dolebat;  rariores  dejectio- 
nes , urinae  copiosiores  et  semper  sedimentosae,  spiritus  liber,  pulsus 
paululo  vehementior.  Ptisana  ex  anthemide  nobili,  julapium  antispas- 
modicum, extracti  cinchonae  drachma  una,  vinum  rubrum,  frictiones 
alcoholicae  camphorataeque  adhibitae. 

Sequentibus  diebus,  mutatio  ad  meliorem  statum  usque  ad  finem 
mensis,  urinae  copiosissimae,  abdomen  nullo  dolore  affectum.  (Praes- 
cripta, ut  supra.  Vesicatorium  denud  ad  tibiam  applicatum. ) Conva- 
lescentia diuturna  , sed  bene  firmata. 

Tertia  ab  iisdem  medicis  relata  observatio  febrem  ostendit  entero- 

mesentericam  cum  ulceratione  , adhibitis  tonicis  excitantibusque  re- 
mediis perfecte  curatam,  in  qua  cicatrices  ulceratorum  folliculorum 
post  mortem  pleuritide  chronica  aliquanto  post  productam  inventae 
fuerunt. 

His  praemissis  patet  antiphlogisticam  quandoque  prodesse  medica- 
tionem in  primo  gradu  intestinalium  glandularum  inflammationis  , 
tonica  verti  cinchonamque  praesertim  , clysteria  ex  anthemide  et  cam- 
plioni , frictiones  alcoholicas  in  abdomine,  epispastica  denique  potiora 
existimanda  in  secunda  tertiaque  morbi  periodo. 

V. 

Secunda  scelio.  In  inflammatione  chronica  glandularum  intestina- 
lium, quae  apud  strumosos,  vel  tabe  pulmonari  tumoribusve  articulo- 
rum albidis  laborantes  invenitur,  ulcera  folliculos  erodentia  indicia 
praebent  valde  dissimilia  illis  quae  antea  descripsimus.  Glandulae  enim 
induratae,  albae,  asperae,  tactu  mobiles,  tumefactae, seminisque  canna- 
bini magnitudinem  adaequantes  vel  superantes,  videntur.  Earum, 
limbi , sinuosi  et  admodum  duri  , quasi  lardacei  sunt.  Complures  co- 
nicae aut  truncatae  ad  apicem,  saepius  agglomeratae , et  areolis  similes. 
Membrana  mucosa  circum  indurata  quoque  est,  et  crassior  quam  in 
statu  naturali.  Glandulae  simul  mesentericae  , aut  bronchiales  , cervica- 
les axillaresque  , vel  inguinales  , plus  minusve  induratae  tumefactaeque 
reperiuntur.  In  ileo  perinde  et  cceco,  vahulaque  ipsa  Bauhiniana  aut 
colo  sedent  istae  exulcerationes.  Caeteroquin  nullis  symptomatibus, 
nisi  alvi  profluvio  et  specialibus  phoenomenis  tuberculosorum  morbo- 
rum qui  praecesserunt,  detegi  potest  chronica  illa  exulceratio.  Nullo 
igitur  medicamentorum  genere  debellari  valet. 

YI. 

Tertia  sectio.  Tubercula  membranae  mucosae  inhaerentia  alba  sunt 
mobiliaque,  duritie  et  aspectu  gypso  similia,  levissima  pressione  fra- 

gilia  ; et  saepissime  ulceribus  stipantur  quorum  asperi  limbi  necnon 
subalbidi  strident , si  incidantur  scalpello.  Quae  quidem  exulcerationes 
ipsft  tuberculosa  membranae  mucosae  degeneratione  formatae  videntur, 
neque  ex  glandularum  Pcyerannrum  affectu  pendere , quemadmodum 
eae  quas  antea  recognovimus.  Sed  nulla  quoque  in  eis  curatio  adhi- 
benda , siquidem  sectis  cadaveribus  tantummodo  dignoscantur. 

VII. 

Quarta  sectio.  Exulcerationem  a remollita  membrana  mucosa  in 
chronica  enteritide  observaverunt  DD.  J.  Cloquel  ( noiwcau  Journal 
de  Medecine , 1818),  Broussais  ( Phlegm.  chron. , t.  2 ) et  Prost. 
Hoc  morbi  genus  in  pueris  specialiter  reperitur,  caeterasque  saepe  in- 
testinorum membranas  ita  laedit,  ut  digeslivus  perforetur  canalis;  at- 
que simul  peritonaei  inflammatio  supervenit,  unde  intestina  inter  se 
conglutinantur  adhaerentque , nec  fieri  potest  liquorum  effusio  in  ab- 
dominis cavitatem.  Ulcera  illa  tandem  orbicularia  sunt  , directd  resec- 
ta, latioraque  intra  canalem  quam  extrinsecus;  dum  exulcerationes 
erosione  folliculorum  intestinalium  productae  tumefactos  limbos  ha- 
bent et  aeque  ad  perpendiculum  resectos,  sicut  venerea  ulcera.  Cura- 
tio eadem  quae  in  enteritide  chronica. 

Ad  hanc  quoque  sectionem  pertinere  videntur  excoriationes  variae, 
tum  recentes,  et  ex  inflammatione  acuta  in  loco  quocumque  intestino- 
rum pendentes,  tum  veteres,  et  inflammatoriae  nihilominus,  post 
dysenteriam  formatae,  quas  consequuntur  comitanturve  ulcera  mucosae 
membranae  plus  minusve  ampla,  telamque  musculosam  nudantia. 
A DI).  Prost  et  Billard  observatum  fuit  in  cadaveribus  genus  illud 
exulcerationis. 

VIII. 

Quinta  sectio.  Gangraenosa  membranae  mucosae  ulcera,  absque  vio- 
lentia externa,  postenteritidem  aut  gastro-enteritidem  vehementiorem 
formantur.  INunc  escharae,  nunc  ulcera  gangraenosa  in  interni  superfi- 

eie  intestinorum  reperiuntur.  Escharae  ex  inflammatione  vel  subitfi 
veneni  corrosivi  injectione  pendent ; forma  et  amplitudine  variae  sunt. 
IVon  raro  in  enteritide  chronica  gangraenosae  areolae,  nigrae  cineraceae- 
ve,  totam  membranae  mucosae  densitatem  laedentes,  ulcera  vel  perfo- 
rationes digestivi  canalis,  postquam  prolapsae  sunt,  gignunt.  Saepenu- 
mero  amplissimae  escharae,  et  idcirco  pauciores,  totam  intestinalem 
ansam  occupant.  In  quibusdam  aliis  casibus  , reperiuntur escharae  in 
facie  interni  intestinorum,  sine  ullis  fere  inflammationis  comitanti- 
bus vestigiis,  ita  ut  eas,  haud  dissimiliter  ac  gangraena  sicca  in  homi- 
nibus ossificatione  magnorum  vasorum  laborantibus,  formatas  credi- 
deris. Quae  aulem  venenorum  irritantium  injectione  oriuntur  escharae 
formam,  magnitudinem  amplitudinemque  varias  habent,  pro  vi  aut 
quantitate  veneni.  In  operibus  D.  prof.  Orjila  , quidquid  ad  hanc 
materiam  pertinet,  apprime  pertractatum  fuit.  Solummodo  dicam 
pro  escharis  non  habendas  esse  areas  quasdam  nigras  membranae  mu- 
cosae, ex  melanosi  inter  parietes  intestinales  infusa  pendentes. 

Ulcera  autem  gangraenosa  modo  escharis  supra  dictis,  suppuranti- 
bus prolapsisque  nascuntur  , cum  inflammatione  membrana.'  mucosae 
circumfusa  , modb  sine  ullis  phlegmasiae  vestigiis.  In  prioribus,  limbi 
rubri  tumidique  sunt;  in  posterioribus  contra , cineracei,  ad  perpendi- 
culum incisi , et  absque  tumore  apparent.  Gangraena  denique  super- 
ficiem ulcerum  a suppuratione  glandularum  Peyeranarum  aut  exco- 
riationibus  mucosi  textus  , aliquando  invadit.  Quodcumque  vero  sit 
exulcerationis  gangraenosae  principium,  peculiaribus  semper  signis 
agnoscuntur  in  cadaveribus  ulcera  ista,  aspectu  proprio,  cineraeeoque 
escharae  detritu  , superficie  saniosa  , limbis  dilaceratis,  et  odore  prae- 
sertim gangraenae  nunquam  dubio  aut  fallaci. 

Non  idem  de  signis  gangraenae  intestinalis,  vivente  aegro  , dicendum. 
Vix  enim  suspicionem  hujus  alterationis  excitare  possunt  fautidae  de- 
jectiones , virium  prostratio  , abdominis  depressio,  deformatio  vultus, 
omniaque  adynamiea  phoenomena. 

Curatio,  plerumque  inefficax  ,tonica  tamen  et  epispastica,  nonnullis 
ia  casibus  , requirere  videtur. 

Sexta  sectio.  Membrana  mucosa  omnino  destructa  per  magnam  plus 
minusve  partem  intestinalis  canalis  visa  fuit,  nudatis  cellulosae  atque 
musculosae  telae  ipsius  fibris.  Pathologicum  illum  statum  non  ipse 
vidit,  sed  commemoravit  tamen  Morgagni  ex  Sylvii  auctoritate,  qui 
membranam  internam  passim  deletam  invenit , et  Bontii,  qui  eamdem 
prorsus  eversam  semel  se  vidisse  perhibet.  Piccolhominium  quoque 
citat,  qui  in  dysentericae  mulieris  cadavere  destructam  de  plano  mem- 
branam internam  ventriculi  necnon  intestinorum,  musculosaeque  fas- 
ciae similem  visum  fuisse  digeslivum  canalem,  asseruit.  Inter  autem 
recentiores , nonnulli  hanc  ipsam  alterationem  , sed  localem,  aut 
diversa  loca  occupantem,  agnoverunt.  Enteritide  aut  dysenteria  violen- 
tissimi producenda  sane  est  ista  tam  ampla  mucosae  membranae  des- 
tructio, eamque  a remollito  eodem  textu,  sicut  a DD.  Cruveilhier , 
Louis  et  J.  Cloquet  descripta  fuit,  incipere  probabilissimum  est. 

X. 

Sepluna  sectio.  Cancer  modo  gracilia,  modo  crassa  intestina  aggre- 
ditur; inde  variae  exulcerationes,  variaque  symptomata  : vomitus, 
alvi  profluvium,  dolor  obtusus  aut  terebrans,  calor  acer,  abdominis 
tumor,  dejectiones  purulentae  aut  ichorosae,  interdum  sanguine  mix- 
tae, febris  lenta,  extenuatio,  symptomata  nervosa  diversi  generis.  In- 
ciso cadavere,  scirrhosa  parietum  intestinalium,  aut  solius  membranae 
mucosae  obstructio  densatioque  reperitur,  cum  ulceribus  duris,  sub- 
rubris, violaceis,  inaequalibus.  Variae  quoque  cernuntur  simul  ven- 
triculi , peritonaei,  jecinoris,  caeterorumve  in  abdomine  sitorum  orga- 
norum alterationes.  Diagnosis  difficillima  est  , curatio  impossibilis. 
Emollientia  topica  aut  clysteria, narcoticaque  dolores  sublevant,  et  exi- 
tum semper,  eheu  ! funestum  aliquandd  retardant.  Hevinius  , Salius- 
Diversus  atque  professor  Pinei  intestinalium  cancrorum  observatas 
historias  memoriae  tradiderunt. 

XI. 

\ 

De  aphthosis  intestinorum  , qua^  in  infantibus  praecipue  saeviunt,  et 
variolicis  ulceribus  rarius  in  membrana  mucosa  digestivi  canalis  re- 
pertis , nihil  hic  loquar.  Locum  tamen  suum  in  hac  nostri  disserta- 
tione tenere  debent,  et  indicata  solummodd  fuisse  ulcera  illa  sufficiet. 
Idem  de  exulcerationibus  totos  parietes  intestinorum  peritonaealemv^ 
membranam  afficientibus  dicendum,  quarum  alterae  ad  cancrum, 
alterae  ad  gangraenam  externa  causd  ortam  pertinent,  qualem  strangu- 
lata hernia  , vel  interna  quaelibet  constrictio,  verbi  gratia  in  volvulo  , 
aut  contusa  denique  in  abdomine  vulnera  producere  solent.  Chirurgo- 
rum manum  operamque  ultimi  isti  requirunt  affectus. 

XII. 

Ex  his  ita  salis  fuse  dictis  consequitur  diversas  admodum  esse  in- 
testinorum exulcerationes , earumque  causas  , signa  , pathologicas 
alterationes  in  cadaveribus  repertas,  exitum,  diagnosim  prognosim- 
que  inter  se  multum  differre  , numerosasque  praebere  varietates  ; alias 
enim  sanabiles,  alias  insanabiles  existimandas;  in  aliis  prodesse  anti- 
phlogistica , debilitantia , emollientiaque , in  aliis  verd  remedia  ista 
nocere  , aggravatis  cunctis  eorum  usu  symptomatibus  , tonicaque 
potius,  corroborantia,  analeptica,  excitantia  aut  epispastica , quandd- 
que  etiam  narcotica  adhibenda;  in  compluribus  tandem  casibus, 
chirurgicis  operationibus  utendum. 

Si  varia  ided  sint  intestinorum  ulcera,  variisque  e morbis  pendeant, 
si  nullo  medicamentorum  genere  peculiari  debellentur  , nullaque 
generalis  et  unius  modi  medendi  methodus  in  illis  adhiberi  valeat, 
propositum  hoc  nobis  argumentum  negatione  solvimus. 

ERGO  non  omni  confert  intestinorum  exulcerationi  debilitans  4 
emolliens  et  atiliphlogistica  medicatio. 


\ 

